<b>תשובה </b>כל אלו הדברים לא הוזכרו בתלמוד כלל והנראה לי שהוא מנהג שיסדו החזנין אכן איני יודע מזה וגם איני מונע למי שנהג כך שהרי כמה קהלות נהגו לומר בקול רם וכמה קהלות אין אומרים שום דבר כי אם החזן קורא אותם כמו שקורא שאר הפרשה והכל תלוי במנהגים ואין בזה שום דבר אמנם על מה ששאלתם על הי"ג מדות האמת שהשם הראשון אינו ממנין הי''ג מדות ומעולם לא שמעתי מי שחולק בזה וכך נראה מהכתוב שאמר הקב"ה וקראתי בשם ה' לפניך וחנותי וגו' הוא אמתת העניין שזכר האל יתברך ה' אל רחום וחנון וגו' והגאונים כלם האריכו בזה וכאשר זכר הרב בהלכות דברי רבי' האיי זלה"ה ורב חסד שהיא מדה ששית וזה לא יתכן אלא אם תתחיל המניין מהשם הב' וכמה מהגדולים נתחבטו בזה דיש מי שאומר שונקה הוא מדה אחת ולא ינקה מדה אחרת וכן נראה מהתרגום ויש מי שאומר שהכל מדה אחת ואומרים כי האל יתברך ויתעלה שמו לעד רחמיו מרובין ונקה לא ינקה וכמש''ה ונקתה לארץ תשב ויסרתיך למשפט ונקה לא אנקך אכן החשבון יהיה כך ה' מדה אחת הב' אל הג' רחום הד' וחנון הה' ארך אפים הו' ורב חסד הז' ואמת הח' נוצר חסד לאלפים הט' נושא עון הי' ופשע הי"א וחטאה הי"ב ונקה הי"ג לא ינקה והחושב ונקה לא ינקה מדה אחת כאשר פירשו האנדולוסיים יהיה פוקד עון אבות על בנים המדה הי"ג ולא שמענו מי שאומר שה' הוא מדה אחת דאי אפשר דהא כל אלו המדות כל מדה ומדה עניין בפני עצמו וה' ה' הוא אחד ואם כן יהיה כמו שכתבנו ואין שום חילוק אם יאמר ה' או ה' ה' אל רחום וחנון וגו': וכתב משה בר' מימון זצ"ל